Hou só jou kinders veilig teen ontvoering - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hou só jou kinders veilig teen ontvoering
Voorvalle van kinderontvoerings was die afgelope tyd weer gereeld in die nuus, wat tot gevolg gehad het dat ouers opnuut gewaarsku is om hul kinders veilig te hou.
"As ouers en voogde is dit ons verantwoordelikheid om ons kinders nie net oor veiligheid op te voed nie, maar ook om hulle toe te rus met die nodige vaardighede om 'n krisis te hanteer," verduidelik Charnel Hattingh, nasionale kommunikasie- en bemarkingsbestuurder by Fidelity ADT.
Volgens Hattingh is daar 'n paar eenvoudige aksies wat gewoonlik kan help om jou kind veilig te hou. "Leer jou kinders om altyd saam met 'n vriend skool toe of huis toe te loop en slegs in die strate te stap wat hulle ken. Kinders moet ook geleer word om nie oop en bloot met elektroniese toestelle, soos selfone, in hulle hande te stap nie."
Indien kinders by die skool opgelaai word, moet hulle eerder in die skoolgrond vir hul rygeleentheid wag as in die straat. "Kinders moet nooit in 'n vreemdeling se motor klim nie selfs al beweer die vreemdeling ma of pa het hom of haar gestuur om die kind te kom oplaai." As iemand anders jou kind by die skool gaan oplaai, moet jy seker maak jou kind weet vooraf daarvan. "Julle kan selfs van 'n wagwoord-stelsel gebruik dat indien die persoon wat die kind kom oplaai nie die wagwoord ken nie, die kind onmiddellik hulp kan soek."
Hattingh meen ouers moet kinders ook leer dat indien 'n vreemdeling hulle nader, hulle nie met die persoon praat nie ongeag of hulle vriendelik is of nie. "As iemand 'n kind probeer gryp moet die kind terugbaklei en skree en skop. Maak ook seker dat jou kind sy of haar volle name, adres en kontakbesonderhede memoriseer."
Dessie Rechner, direkteur van Pink Ladies, 'n organisasie wat hom daarop toespits om vermiste mense op te spoor, meen dit is uiters belangrik om kinders te leer om weg te hardloop van gevaar en nie in die rigting daarvan nie. "Gevaar verwys na enige iets of enige iemand wat in hul persoonlike spasie kom. Leer jou kind om hard te gil. Jou kind se veiligheid is belangriker as om ordentlik op te tree."
Volgens Rechner is dit ook noodsaaklik om ten alle tye te weet in wie se teenwoordigheid jou kinders is. "Praat openlik met jou kind oor veiligheid en moedig hom of haar aan of vir jou of 'n volwassene wat hulle te vertrou te vertel indien enige iets of iemand hul bang, deurmekaar of ongemaklik laat voel."
Dit is ook belangrik om die voorbeeld te stel. "Skep 'wat as' scenario's saam met jou kinders om seker te maak hulle verstaan die veiligheidsboodskap en kan dit in 'n werklike situasie toepas."